सीवरेज चॉक, पीने के लिए भी नहीं मिल रहा पानी
शहरमें विभिन्न जगहों पर सीवरेज, जलापूर्ति आदि सुचारू करवाने की मांग शहरवासियों ने की है। ऑल इंडिया हिंदू मुस्लिम युवा एकता संगठन के अध्यक्ष सत्यपाल लीलर के नेतृत्व में वार्ड तीन सर्वोदय बस्ती के निवासियों ने नगर निगम प्रशासन के अधिकारियों को ज्ञापन देकर सर्वोदय बस्ती नृसिंह सागर तालाब सहित आस-पास के क्षेत्र में ब्लॉक सीवरेज को खुलवाने की मांग की है।
साथ ही सीवरेज के चैंबर नालियों की सफाई करवाने की मांग भी की है। ज्ञापन देने गए प्रतिनिधि मंडल में हरिभाई मेघवंशी, बीएल देवड़ा, सुखाराम ईणखिया, भंवरलाल चंदल, दानाराम गोयल, केशु राम नायक, सन्नी नायक, नत्थू खां, महबूब अली आदि शामिल थे। कमला कॉलोनी महिला विकास समिति ने कॉलोनी में सीवरेज जाम होने से हो रही परेशानी को लेकर नगर निगम प्रशासन के खिलाफ प्रदर्शन कर रोष जताया है। समिति अध्यक्ष सरोज खत्री ने बताया कि कॉलोनी में सीवरेज जाम होने के कारण गंदा पानी घरों में जा रहा है। उन्होंने बताया कि गीता मंदिर के पीछे सीवरेज के तीन ब्लॉक जाम होने के कारण काफी परेशानी हो रही है। नगर निगम के अधिकारियों काे कई बार अवगत करवाने के बाद भी कोई ध्यान नहीं दिया जा रहा है। शीघ्र ही कोई कार्रवाई नहीं होने पर नगर निगम महापौर का घेराव कर प्रदर्शन करने की चेतावनी भी दी है। इस अवसर पर शशिबाला, शंकुतला देवी, अनिता मदान, निर्मला देवी, जनकराज ठकराल, अर्जुन कुमार, धन्ना राम खत्री, सरदार सुजानसिंह आदि उपस्थित थे।
वार्ड 23 के पार्षद नंदकिशोर गहलोत ने अधीक्षण अभियंता जल अभियांत्रिकी विभाग वृत्त बीकानेर को ज्ञापन देकर आदर्श विद्या मंदिर के पीछे धाेरा बास में पानी के लिए नई पाइल लाइन डलवाने की मांग की है। ज्ञापन में बताया कि पेयजल की व्यवस्था नहीं होने के कारण यहां पर करीब 300 घरों की आबादी को काफी परेशानी का सामना करना पड़ रहा है। वार्ड दो पार्षद लक्ष्मीनारायण व्यास ने अधिशासी अभियंता शहर खंड प्रथम जन स्वास्थ्य अभियांत्रिकी विभाग बीकानेर को ज्ञापन देकर वार्ड के बंगलानगर में पेयजल आपूर्ति के लिए पाइप लाइन डलवाने की मांग की है। चोरू लाल सुथार ने नगर निगम आयुक्त प्रशासन को ज्ञापन देकर सोनगिरी कुएं के पास डागा चौक स्थित शिवशक्ति भवन के सामने मुख्य रोड पर स्थित नाले पर लगी लोहे की क्षतिग्रस्त जालियों की मरम्मत करवाने की मांग की है।
hin_Deva hin_Deva hin_Deva hin_Deva